Овог Баасан, нэр Бямбаа буюу Бямбажав. 1913 онд Дорнод аймгийн Булган сумын нутагт төрсөн. 1926 он хүртэл орон нутагтаа мал маллаж, 1926 онд Баянтүмэнгийн бага сургуульд орж, 1928 онд төгсөөд дахин мал дээр гарчээ. 1931 онд Улаанбаатар хотод цэргийн бэлтгэл сургуульд сурч төгсчээ. 1933 онд Ленинградын морин цэргийн сургуульд явж, 1935 онд өвчний учир буцаж иржээ. Тэрбээр Ардын цэргийн 2-р корпусын 5 дугаар дивизийн 15 дугаар хорооны пулемёт ангийн штабт болон Улаанбаатар хотноо 1-р дивизийн 2-р хорооны пулемётын ангид багш, Баянтүмэнгийн дивизийн 15 дугаар хорооны клубын даргаар ажиллаж байгаад, Баянтүмэнгийн дивизийн тасагт шилжихэд хамт очжээ. Дэслэгч, ахлах дэслэгч цол шагнуулж, 1937 оны нэгдүгээр сард МАХН-д элсч, сангийн эд хогшил эвдэн сүйтгэсний учир 1938 оны нэгдүгээр сард намаас хөөгджээ. Ажил төрөл нь суларч, намаас хөөгдсөний дараа Дорнод аймгийн Булган сумын харъяат эхнэр Лхамсүрэн нь түүнээс салж явжээ. Бямбаагийн эцэг нь гурван настайд нь нас барсан, эх Баасан, дүү Чулуунбат, охин дүү Должин, Долгор нар нь амьд сэрүүн байсан бөгөөд үхэр, хонь, адуу тэмээ нийлсэн 300 орчим малтай, 10 гаруй үхэр тэрэгтэй айл байжээ. Бямбаагийн хөрөнгө гэж тусгайлсан юмгүй бололтой. Тэрвээр Монголоос оргох болсон шалтгаанаа 2-р корпусын дарга байсан Дамба, 15-р хорооны сумангийн дарга дэслэгч Лувсандорж, 14-р хорооны дарга дэд хурандаа Дамдин, мөн хорооны клубын дарга Сампилноров нартай сэтгэлийнхээ үгийг илэн далангүй ярилцдаг байсан. Дамба 1937 онд баригдахаасаа өмнө хэрэв ямар нэгэн байдлаар “тусгаар тогтнолын төлөвлөгөө” задарч, намайг баривчилбал чи ямар нэгэн бололцоо сүвэгчилж, цэргийн нууц бичиг баримт хулгайлж, Хянганы хойт мужийн цэргийн командлагчид дамжуулж, дараагийн даалгавраа хүлээ гэсэн юм. Дамба баригдаж буудуулсан. Дамбын даалгаврыг биелүүлэх арга зам хайж, улмаар БНМАУ-ын нам төрийн удирдах хүмүүсийн гэрэл зургийг болон цэргийн эд хогшил эвдэн сүйтгэснээсээ эмээж, манжууртай холбоо тогтоож, Японоос тусламж авч, “хувьсгалын эсэргүү”-чүүдээс өшөө авах зорилгоор оргосон гэж мэдүүлжээ. Оргохынхоо өмнө Бямбаа бэлтгэл ажил болгож Амар, Чойбалсан, Лувсаншарав, Баасанжав, Догсом нарын зэрэг нам төрийн удирдах хүмүүсийн гэрэл зургийг шавартай хольж, халх цэргийн клубын эгшигт хайрцгийг эвдэх, хувьсгалын үйл хэрэгт идэвхтэй зүтгэдэг салааны дарга Чоймболын гар буу, цэргийн тактикийн сургуулийн зургийг хулгайланавч устгажээ. Жижүүрийн үүрэг гүйцэтгэж байснаа ашиглан, штабын бичиг хэргийн төмөр авдарт түлхүүр тааруулж, ой мод, гол мөрөн, уул нуруу, зам харилцаа, улс орны эдийн засгийн байдлыг тодорхой тэмдэглэсэн цэргийн нууцад шууд холбогдох 10 ширхэг зургийг хулгайлжээ. Бямбаа оргох үедээ Монголын ардын цэргийн офицерийн зуны бүрэн хувцас, орос винтов буу, сумны хамт, “нагаан” буу, Тамсаг орчмын байлдааны тактикийн дөрвөн хэсэг зураг, нууцлалын зэрэглэлтэй Монголын ардын цэргийн дүрэм, Монгол, Оросын нам төрийн удирдах хүмүүсийн 11 ширхэг гэрэл зураг биедээ авч очжээ. Түүнийг Тамсагаас оргоод удаагүй байхад монголын ардын цэргийн эрлийн 4 машин ойртож ирсэн авч, шөнийн цагт зүг чиг алдаж, өөр зүгт явжээ. Монгол улсын хилийн дотор Рашаан бүрд хэмээх голоор оргодол Бямбаагийн араас морьтой хоёр цэрэг хөөн ирж, түүний унаж явсан хоёр морийг бууджээ. Бямбаа өвсөн дотор нуугдаж, нөгөө хоёр цэргийн морьдыг буудаж алаад арав гаруй км газар явганаар явж, Манжуурын хилийг давж оржээ. Манжуурт очмогцоо Японы талд биеэ тушааж, авч очсон цэргийн нууцлалын холбогдолтой зураг, тэмдэглэлийг Японы талд өгч, гадаад